V. Palko, poslanec: (2008-07-03):
Po prvé – a už to bolo spomínané dnes – nikdy po roku 1989 neplatilo pravidlo, že ak poslanec odišiel zo strany, tak bol odvolaný z parlamentnej funkcie. Kolega Mikloško uvádzal príklady, kde to bolo naopak a tých príkladov bolo veľa. Po druhé. Poslanci, ktorí odišli z KDH, sú naďalej poslancami opozície. Pomer medzi počtom opozičných a koaličných poslancov sa nijako nezmenil. Po tretie. V parlamente je 8, dnes už 9 nezávislých poslancov, ktorí nie sú v poslaneckých kluboch. Je matematicky naprosto úmerné, ak na týchto 9 poslancov pripadne jedno miesto predsedu výboru. Po štvrté. Duch ústavy je taký, že poslanec vykonáva svoj mandát slobodne. Ústava ráta aj s takou možnosťou, že odchod poslanca zo strany nemusí byť spreneverením sa záväzku, ktorý dal svojim voličom. Naopak, niekedy môže byť taká možnosť, že práve odchod poslanca zo strany môže byť dodržaním záväzku voči voličom. Vážené panie poslankyne, vážení páni poslanci, teda je to presne naopak, ako hovorí Vladimír Mečiar. A preto sa pýtam: Čo teda znamená návrh Vladimíra Mečiara a čo znamená, panie poslankyne, páni poslanci najmä zo SMER-u, čo teda znamená, že si tento návrh idete osvojiť? Dámy a páni, to znamená, že toto nie je iba útok na Pavla Minárika. To znamená, že toto odvolávanie je útok vládnej koalície na politickú opozíciu ako celok. To znamená, že od verbálnych útokov, ktoré patria k parlamentnej demokracii, ste prešli k zbavovaniu oponenta jeho parlamentnej pozície. A to už k parlamentnej demokracii, panie poslankyne, páni poslanci, nepatrí. Naopak, to je útok proti princípom parlamentnej demokracie. K princípom parlamentnej demokracie patrí, že podľa počtu poslancov sa na začiatku funkčného obdobia rozdelia politické funkcie úmerne podľa počtov a že vládna väčšina rešpektuje personálne návrhy opozície na pomerné poslanecké funkcie. Na tieto základy parlamentarizmu, dámy a páni zo SMER-u, ste teraz pod vedením Vladimíra Mečiara zaútočili. Dnes je obeťou Pavol Minárik, zajtra to môže byť ktokoľvek iný z SDKÚ, KDH alebo SMK. Kolega František Mikloško, ak bude Minárik odvolaný, sa vzdá funkcie podpredsedu výboru pre ľudské práva. A myslím si, že je to jediné správne rozhodnutie opozičného politika. To má čakať, až sa nabudúce postaví opäť niekto ako pán Mečiar a navrhne aj jeho odvolanie? Keď ste pahltní, zoberte si všetko. Chcem povedať, že my štyria poslanci, Konzervatívni demokrati Slovenska sme si dnes, včera za ostatné dva týždne našu povinnosť brániť práva politickej opozície, brániť princípy parlamentarizmu, my sme si túto povinnosť bezo zvyšku splnili. Vážené panie poslankyne, vážení páni poslanci, k morálnemu rozmeru celého návrhu, a tento je neodmysliteľný, k morálnemu rozmeru patrí to, koho ste, dámy a páni, najmä zo SMER-u, akceptovali ako strážcu čistoty parlamentnej demokracie na Slovensku. Akceptovali ste Vladimíra Mečiara. Človeka, ktorý je jeden z najvulgárnejších, najhulvátskejších politikov, ktorí tu boli po novembri 1989. Akceptovali ste človeka, ktorý voviedol mladú parlamentnú demokraciu na Slovensku do naprostej slepej uličky. V rokoch 1994 – 98 voviedol Slovensko do úplnej medzinárodnej izolácie. Keby nebol v roku 1998 odstavený, Slovensko by bolo dnes v pozícii Bieloruska. Dámy a páni zo SMER-u, akceptovali ste ako strážcu čistoty parlamentnej demokracie človeka, ktorý zneužíval ako premiér tajnú službu, človeka, ktorý zneužil svoj úrad na to, aby dal amnestiu, beztrestnosť a nestíhateľnosť zločincom, ktorí zavliekli slovenského občana do zahraničia. Dámy a páni zo SMER-u, akceptovali ste ako strážcu čistoty slovenského parlamentarizmu človeka, ktorý zbavil poslanca svojho mandátu v období ´94 –´98. Dámy a páni zo SMER-u, akceptovali ste ako svojho hovorcu človeka, ktorý sa nehorázne napakoval. Máte plné ústa sociálnej politiky voči chudobným ľuďom a teraz vás komanduje jeden negustiózny zbohatlík. Vážené panie poslankyne, vážení páni poslanci zo SMER-u, váš postup je o to smutnejší, že vy toto všetko o Mečiarovi viete rovnako dobre ako my. Vy ste toto všetko Mečiarovi hovorili tak isto ako my. Začal to hovoriť Robert Fico o Mečiarovi už pred 14 rokmi v tejto sále, tu sedel. Panie poslankyne, páni poslanci zo SMER-u, bolo to počas parlamentnej noci dlhých nožov, keď sa vymieňali ako na bežiacom páse mediálne rady, vtedy začínala cesta Slovenska do izolácie pod Mečiarovým vedením. Robert Fico mu to vtedy vytýkal. Bol tu prítomný ako jediný predstaviteľ opozície, lebo opozícia vtedy na protest odišla. A dnes vy spolu s Mečiarom opäť na nočnom zasadaní odvolávate Pavla Minárika. Vážené panie poslankyne, vážení páni poslanci, dovoľte, aby som vám prečítal niektoré výroky Roberta Fica o Vladimírovi Mečiarovi. Tak napríklad: „Za udalosti v rokoch 1994 – 1998 nesie pán Mečiar plnú osobnú a politickú zodpovednosť, preto SMER nemôže s ním ako s osobou spolupracovať.“ Toto povedal Robert Fico o Meriačovi. A dnes sa tu, panie poslankyne, páni poslanci, tvárite, ako keby Mečiar bol nejakou obeťou nejakých ohováračiek, ako keby všetko v tom období 94 – 98 bolo v poriadku. Alebo druhý výrok Roberta Fica o Vladimírovi Mečiarovi, citujem: „Ja som v štátnych službách od roku 1992. Vy, pán Mečiar, od roku 1990, presne viem, aké majú príjmy poslanci a predseda vlády. Musel by som žiť ako korytnačka 250 rokov, aby som v tejto štátnej službe zarobil toľko peňazí, ako vy teraz hovoríte.“ Povedal Fico Mečiarovi na margo jeho Elektry. Dnes, panie poslankyne, páni poslanci zo SMER-u, po tom, čo ste 4 roky presadzovali zákon o preukazovaní pôvodu majetku, dnes kvôli Mečiarovi nechcete prijať tento zákon ako ústavný, dokonca, odkladáte rozhodnutie Ústavného súdu atď., atď. Vážené panie poslankyne, vážení páni poslanci, prečo je zrazu všetko inak? Prečo ste tu zrazu s Mečiarom nerozborne spojení? Prečo je tu zrazu nočné odvolávanie Pavla Minárika? Vážené panie poslankyne, vážení páni poslanci, najmä zo SMER-u, je to tým, lebo ste v podstate rovnakí. Tak nejako ste to pochopili a precítili. Máte aj spoločný osud. Natierate sa roky nátermi sociálnymi, demokratickými, národnými a ten náter nikdy nechce držať. Vždy to opadá a ukáže sa tá pôvodná farba. Červená. Dámy a páni, proste je to tak. Vy ste kryptokomunistická vládna koalícia. Vaše metódy a myslenie sú komunistické. Ste posledný nástup bývalých komunistov do vlády Slovenskej republiky, zdôrazňujem, že posledný. A na tom nezmení nič, či Minárika odvoláte, alebo neodvoláte. Dámy a páni, v čom spočíva stabilita tejto vlády? Stabilita tejto vlády spočíva na zabúdaní. Je to zabúdanie, ktoré spája túto vládu. Pre niektorých je dôležité, aby tu bolo zabúdanie toho, čo sa dialo pred rokom 1989, pre iných je dôležité, aby tu bolo zabúdanie toho, čo sa dialo v 90. rokoch. A tá atmosféra v spoločnosti vám trošku aj nahráva. Trošku som bol sklamaný aj reakciou niektorých médií, keď informovali o tom, čo sa deje pri odvolávaní Pavla Minárika. Tie médiá ako keby tiež podľahli princípu zabúdania a nepochopili, aké dôležité bolo pre túto vládu zachovať to zabúdanie a nedovoliť dostatočne prehovoriť tým ľuďom, ktorí proti tomuto zabúdaniu pôsobia tým, že proste niektoré veci im pripomínajú a že hovoria pravdu. Chcem povedať, čo sa nás týka, Konzervatívni demokrati Slovenska budú pôsobiť proti tomuto zabúdaniu. Budeme tú pravdu hovoriť. My si myslíme, že národ bez pamäti nemá dobrú budúcnosť. A my chceme dobrú budúcnosť pre Slovensko. Na záver chcem už povedať iba jedno. Som hrdý na to, že ešte ako člen KDH som hlasoval za to, aby sme nešli do vlády s Robertom Ficom. Rovnako som hrdý aj na to, že vždy som bol za to, aby sme nešli do vlády s Vladimírom Mečiarom. Ďakujem za pozornosť. (Potlesk.)